লখনউ-এর বাটলার কলোনি থেকে পলিটেকনিক বাস স্ট্যান্ড যেতে শেয়ারে ওলা বুক করেছিলেন বিশ্ব হিন্দু পরিষদ নেতা অভিষেক মিশ্র। 
মোবাইল স্ক্রিনে বুকিং কনফার্মেশন জানিয়ে ফুটে ওঠে বিবরণ। হোয়াইট ভাগনার নিয়ে তাঁকে নিতে আসছেন মাসুদ আসলাম। অন্য কোনও কারণে নয়, শুধু চালক মুসলমান এটা দেখেই ক্যাব ক্যানসেল করে দেন অভিষেক মিশ্র। এই পর্যন্তও ঠিক ছিল। এর পরে সেই স্ক্রিনশট দিয়ে নিজের টুইটার হ্যান্ডেলে টুইট করেন মিশ্র। সঙ্গে লেখেন— ‘‘চালক মুসলমান বলেই বুকিং ক্যানসেল করলাম। আমি নিজের অর্থ কোনও জিহাদিকে দিতে চাই না।’’ টুইটারে ‘ওলা ক্যাব’-কে মেনশনও করে দেন অভিষেক মিশ্র। তবে এই মন্তব্যকে নিজের ‘ব্যক্তিগত’ বলে দাবি করেন তিনি।
ওলা ক্যাবের পক্ষ থেকে অভিষেক মিশ্রকে জানিয়ে দেওয়া হয়, ধর্মের ভিত্তিতে তারা ক্যাব চালকদের দেখে না। টুইটারে অনেকেই যেমন অভিষেক মিশ্রকে আক্রমণ করেছেন, তেমনই আশ্চর্যজনক ভাবে অনেক সমর্থনও পেয়েছেন তিনি!  অন্য দিকে, তাঁর টুইটার অ্যাকাউন্ট বন্ধ করে দেওয়ার দাবিও উঠেছে। 

Cancelled @Olacabs Booking because Driver was Muslim. I don't want to give my money to Jihadi People. pic.twitter.com/1IIf4LlTZL
— Abhishek Mishra (@Abhishek_Mshra) April 20, 2018

গত ২০ এপ্রিল প্রথম টুইটটি করেন অভিষেক। এর পর থেকে দাবি, পালটা দাবিতে সরগরম হয়ে উঠেছে টুইটার। অভিষেক মিশ্রর টুইটারে ১৪ হাজারেরও বেশি ফলোয়ার রয়েছেন। এর মধ্যে বিজেপির বেশ কয়েকজন মন্ত্রীও রয়েছেন। এ নিয়েও প্রশ্ন উঠেছে। অভিষেক মিশ্র অবশ্য জানিয়েছেন, ‘‘অনেকেই অনেকের ফলোয়ার হতে পারেন। কিন্তু আমার ব্যক্তিগত মন্তব্যের জন্য তাঁদের দিকে আঙুল তোলা ঠিক নয়।’’